P6_TA(2006)0262

Bulgaaria ja Rumeenia (Euroopa Ülemkogu 15.- 16. juuni 2006)

Euroopa Parlamendi resolutsioon Bulgaaria ja Rumeenia ühinemise kohta

Euroopa Parlament,

- võttes arvesse oma varasemaid resolutsioone Bulgaaria ja Rumeenia ühinemise kohta ning eelkõige 15. detsembri 2005. aasta resolutsioone [1];

- võttes arvesse 25. aprillil 2005. aastal Bulgaaria ja Rumeenia allkirjastatud Euroopa Liiduga ühinemise lepingut;

- võttes arvesse 16. mail 2006. aastal komisjoni esitatud seirearuannet Bulgaaria ja Rumeenia valmisoleku kohta Euroopa Liiduga ühinemiseks (KOM(2006)0214);

- võttes arvesse kodukorra artikli 103 lõiget 4,

A. arvestades, et ELi ühine ja väljaöeldud eesmärk on Bulgaaria ja Rumeenia ühinemine 1. jaanuaril 2007;

B. arvestades, et pärast komisjoni viimase aruande esitamist on Bulgaaria ja Rumeenia teinud komisjoni hinnangul märkimisväärseid edusamme;

C. arvestades, et mõnes valdkonnas ei ole areng siiski olnud täiesti piisav, ning arvestades, et Bulgaaria ja Rumeenia peavad viivitamata võtma meetmeid nende puudujääkide likvideerimiseks, et ühineda liiduga 1. jaanuaril 2007;

D. arvestades, et komisjon esitab järgmised seirearuanded Bulgaaria ja Rumeenia valmisoleku kohta Euroopa Liiduga ühinemiseks hiljemalt 2006. aasta oktoobri alguses;

E. arvestades, et ta on järjekindlalt toetanud Bulgaaria ja Rumeenia tähtaegset ühinemist;

F. arvestades, et ühinemislepingus on sätestatud kaitse- ja seiremeetmed, mida võib vajaduse korral kohaldada ühinemisele vahetult järgnevatel aastatel, vältides tegeliku ühinemise viibimist;

G. arvestades, et Euroopa Parlamendi presidendi ja komisjoni presidendi vahelise kirjavahetuse teel saavutati kokkulepe, mille kohaselt kaasatakse Euroopa Parlament täielikult ühinemislepingus sisalduvate kaitseklauslite kohaldamise kaalutlustesse,

1. on suure huviga jälginud komisjoni aruandeid Bulgaaria ja Rumeenia valmisoleku kohta Euroopa Liiduga ühinemiseks ning avaldab komisjonile tunnustust suure põhjalikkuse ja tõsiduse eest, millega ta on jälginud mõlema riigi ettevalmistusi ja rakendusmeetmeid, mille eesmärk on täita tingimused nende riikide ühinemiseks Euroopa Liiduga 1. jaanuaril 2007;

2. märgib rahuloluga, et komisjon jätab muutmata mõlema riigi Euroopa Liiduga ühinemise tähtaja 1. jaanuaril 2007. aastal tingimusel, et võetakse vajalikke meetmeid lahendamata probleemidele lahenduste leidmisel ning kiidetakse heaks komisjoni soovitused Bulgaaria ja Rumeenia ühinemise kuupäeva lõpliku otsustamise edasise korra kohta;

3. kutsub Euroopa Ülemkogu jääma 15.- 16. juunil 2006. aastal toimuval kohtumisel oma seisukoha juurde Bulgaaria ja Rumeenia ELiga ühinemise osas 1. jaanuaril 2007. aastal, kui nad selleks valmis on; tervitab samas erialast nõustamist, mida liikmesriigid on võimaldanud eelkõige justiitsküsimustes ja politseitöö valdkonnas ning nõuab tungivalt sellise abi suurendamist lähikuudel;

4. rõhutab, et Bulgaaria ja Rumeenia valitsused peavad olema teadlikud vajadusest kasutada täielikult eesseisvaid kuid ning saavutama konkreetseid tulemusi, et täita ELi täisõiguslikuks liikmeks saamise tingimusi 1. jaanuariks 2007. aastal;

5. märgib rahuloluga tõsiseid jõupingutusi ja olulisi edusamme, mida Bulgaaria ja Rumeenia on möödunud kuudel teinud, et täita ELi poliitilisi ja majanduslikke kriteeriume ning järkjärgult võtta vastu ja kohaldada ühenduse õigustikku;

6. rõhutab, et mõlemal riigil on vaja jätkata toimuvat kohtusüsteemi reformimist, suurendades veelgi läbipaistvust, tõhusust ja kohtunike erapooletust, samuti tuleb saavutada edasisi arvestatavaid tulemusi korruptsioonivastases võitluses, pöörates Bulgaaria puhul erilist tähelepanu võitlusele organiseeritud kuritegevusega; rõhutab, kui oluline on võtta kõiki vajalikke meetmeid võitluseks inimkaubandusega ja parandada oluliselt romide sotsiaalset kaasatust, eriti eluaseme, tervishoiu, hariduse ja tööhõive osas;

7. on teadlik sellest, et iga riigi ühinemist puudutav otsus tehakse selle riigi edusammude põhjal ja iga riigi saavutustest lähtuvalt, kuid oleks tervitatav, kui mõlema riigi senistest edusammudest ja lähikuudel edasimineku saavutamiseks tehtavast tööst tulenevalt võivad Bulgaaria ja Rumeenia ühineda koos Euroopa Liiduga samal kuupäeval;

8. kutsub kõiki Bulgaaria ja Rumeenia poliitilisi jõude keskenduma oma tegevuses ELi liikmesuse tingimuste täitmisele 1. jaanuariks 2007 ning säilitama selle eesmärgi saavutamiseks vajalikku poliitilist pühendumust;

9. palub komisjonil kiiremas korras anda Bulgaariale ja Rumeeniale kõige selgemaid suuniseid oodatavate tulemuste kohta lahendamist vajavates valdkondades, et tagada ühenduse vahendite suurima osa suunamine nendesse valdkondadesse ja saavutada nähtavaid tulemusi, ning koostöös Bulgaaria ja Rumeenia ametivõimudega määrata kindlaks võimalike ühinemisjärgsete seiremeetmete olemus ja rakendamise kord ning olukorrad, kus need võivad vajalikuks osutuda;

10. kutsub liikmesriike lõpetama õigeaegselt Bulgaaria ja Rumeenia ELiga ühinemiseks vajaliku ratifitseerimisprotsessi;

11. teeb presidendile ülesandeks edastada käesolev resolutsioon nõukogule, komisjonile ning Bulgaaria ja Rumeenia valitsustele ja parlamentidele.

[1] Vastuvõetud tekstid, P6_TA(2005)0530 ja P6_TA(2005)0531.

--------------------------------------------------